M. Lajčák, minister zahraničných vecí SR: (2009-04-22):
Na príprave oboch materiálov sa podieľali i ostatné rezorty a obsahujú tak aj ich zásadné stanoviská. Vláda Slovenskej republiky obidva materiály prerokovala a schválila 4. marca tohto roku. Ako iste viete, materiály boli prerokované aj vo Výbore Národnej rady Slovenskej republiky pre európske záležitosti, vo výbore pre ľudské práva, národnosti a postavenie žien, ako aj vo výbore pre zahraničnú politiku. Obsah materiálov je štruktúrovaný podľa priorít definovaných v stratégii ministerstva zahraničných vecí, ktorá sa volá Úspešné Slovensko v bezpečnom svete. V hodnotení zahraničnej politiky Slovenskej republiky za rok 2008 konštatujeme, že jasnými postojmi, hodnotovo kompatibilnými s európskymi i euroatlantickými, Slovensko dokáže v medzinárodnom prostredí presadzovať svoje záujmy aj iniciatívne nastoľovať vlastné témy. V roku 2008 sa nám darilo zahraničnopolitické ciele našej krajiny uspokojivo napĺňať. Naše aktivity v oblasti európskych záležitostí, transatlantickej spolupráce, v oblasti bezpečnosti, ale i v otázkach ľudských práv, hospodárskej spolupráce i rozvojovej pomoci posilnili postavenie Slovenska. Práca rezortu zahraničia napomohla úspešnému zavŕšeniu zapojenia Slovenska do všetkých integračných štruktúr Európskej únie. Dnes sme plnoprávni i plnohodnotní členovia schengenského priestoru i eurozóny. Som taktiež presvedčený, že sa podarilo zlepšiť aj konzulárne služby pre slovenských občanov v zahraničí. Čo nás čaká práve v prebiehajúcom roku. Sme svedkami kombinácie viacerých kritických faktorov a negatívnych procesov na globálnej medzinárodnej scéne. Slovensko nie je od nich uchránené. To naznačuje, že tento rok bude z hľadiska zahraničnej politiky Slovenskej republiky veľmi dynamický a presadzovanie našich záujmov vo svete bude ešte náročnejšie. V prvom rade sa budeme vyrovnávať s dopadmi svetovej finančnej a hospodárskej krízy a minimalizovať tieto dopady na našich občanov. K tomu môže výrazne prispieť aktívna, cielená a predvídavá zahraničná politika, najmä prostredníctvom koordinácie opatrení v rámci Európskej únie a eurozóny, ale aj v rámci posilňovania ekonomickej dimenzie našej diplomacie. Pritom nám vôbec nejde o prenos kompetencií medzi jednotlivými rezortmi vlády, ale o výrazné zlepšenie ich súčinnosti a dosahovanie vyššieho synergického efektu pri presadzovaní záujmov štátu. I v tomto roku sa zameriame na rozvoj dobrých susedských vzťahov v spolupráci v rámci vyšehradskej skupiny a celkové posilňovanie stability stredoeurópskeho priestoru. Aj pri tom však musíme brať do úvahy dopady svetovej ekonomickej krízy na náš región a pripraviť sa aj na možný nárast nestability či eventuálny nárast extrémizmu spojeného s ťaživou sociálnou situáciou v našom okolí. Napriek zložitostiam terajšieho medzinárodného vývoja Slovensko nemá dôvod zásadne meniť svoje zahraničnopolitické priority. Sme úspešná a moderná krajina, ktorá bude sebavedomo rozvíjať priateľskú, partnerskú spoluprácu v našom regióne i mimo neho. Chceme rozvinúť intenzívny spojenecký dialóg s novou vládou Spojených štátov amerických a podporíme snahy o posilnenie transatlantickej väzby a spolupráce Spojených štátov amerických s Európskou úniou. Vo vzťahu k Ruskej federácii budeme vychádzať zo skutočností, že Ruská federácia je strategickým partnerom Európskej únie aj Severoatlantickej aliancie, pričom v bilaterálnom dialógu položíme dôraz na otázky ekonomickej spolupráce a rozvoja. Nechceme, prirodzene, zanedbať ani regióny nášho doterajšieho prioritného záujmu, západný Balkán a východnú Európu. Slovensko sa chce aktívne zapojiť do európskeho projektu Východného partnerstva, ktorý predstavuje ďalší nástroj na posilnenie väzieb tohto nášho susedného regiónu s Európou. Vážený pán predsedajúci, vážené panie poslankyne, vážení páni poslanci, dovoľte mi v závere môjho preslovu oceniť dobrú koordináciu zahraničnopolitických aktivít Národnej rady Slovenskej republiky, prezidenta republiky, vlády Slovenskej republiky a ostatných ústredných orgánov štátnej správy. Aj vďaka vašim medzinárodným aktivitám je Slovensko v zahraničných vzťahoch vnímané ako korektný a spoľahlivý partner s principiálnymi postojmi, ako spojenec a obhajca záujmov svojich občanov. Ďakujem za pozornosť.